CELEX: 
Language: mt
Date: 2018-06-28 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament Delegat tal-Kummissjoni (UE) Nru 2016/2374 jistabbilixxi pjan għall-iskartar għal ċertu sajd bit-tkarkir tal-qiegħ fl-ilmijiet tal-Lbiċ

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Ir-Regolament (UE) 2016/2374 Delegat tal-Kummissjoni tat-12 ta’ Ottubru 2016 stabbilixxa pjan għall-iskartar għal ċertu sajd bit-tkarkir tal-qiegħ fl-Ilmijiet tal-Lbiċ li jispeċifika d-dettalji għall-implimentazzjoni tal-obbligu ta’ ħatt l-art previsti fl-Artikolu 15 tar-Regolament (UE) Nru 1380/2013.
            
            
               Fit-2 ta’ Ġunju 2017, il-Belġju, Franza, in-Netherlands, il-Portugall u Spanja bagħtu lill-Kummissjoni rakkomandazzjoni konġunta (RK) u ssuġġerew li ssir emenda għall-pjan għall-iskartar tal-ħut stabbilit permezz tar-Regolament (UE) 2016/2374. Abbażi ta’ dan, ġie adottat ir-Regolament Delegat tal-Kummissjoni (UE) 2018/44 tal-20 ta' Ottubru 2017 li jemenda r-Regolament Delegat (UE) 2016/2374 li jistabbilixxi pjan għall-iskartar għal ċertu sajd bit-tkarkir tal-qiegħ fl-ilmijiet tal-Lbiċ . 
            
            
               Bi qbil mal-Artikolu 18 tar-Regolament (UE) Nru 1380/2013, ġiet żviluppata u ppreżentata lill-Kummissjoni Rakkomandazzjoni Konġunta mill-Istati Membri kkonċernati (jiġifieri, il-Belġju, Franza, in-Netherlands, il-Portugall u Spanja, li jissejħu wkoll “l-Istati Membri tal-Ilmijiet tal-Lbiċ”) li għandhom interess dirett ta’ ġestjoni tas-sajd rilevanti f’dan ir-reġjun. 
            
            
               Billi seħħ żball fl-Anness tar-Regolament Delegat (UE) 2018/44  ir-Regolament Delegat ta’ Korrezzjoni attwali ġie abbozzat biex jitranġa l-iżball.
            
            
               2.IL-KONSULTAZZJONIJIET QABEL MA JIĠI ADOTTAT L-ATT
            
            
               Ir-RK ġiet żviluppata mill-Istati Membri kkonċernati, billi kkooperaw f’arranġament reġjonali u ħadmu flimkien fuq livell tekniku bil-gwida ta’ grupp ta’ livell għoli ta’ Diretturi tas-sajd u b’konsultazzjoni mill-qrib mal-partijiet interessati.
            
            
               Waqt l-iżvilupp tar-RK, il-Kunsill Konsultattiv għall-Ilmijiet tal-Lbiċ ġie kkonsultat b’rabta mal-miżuri previsti fir-RK. 
            
            
               Il-pjan għall-iskartar ta' ċertu sajd bit-tkarkir tal-qiegħ fl-ilmijiet tal-Lbiċ javviċina gradwalment is-sajd propost mill-Istati Membri kif previst fl-Artikolu 15 tar-Regolament (UE) Nru 1380/2013 għall-obbligu tal-ħatt l-art, u għalhekk huwa importanti li jiġi kkoreġut l-iżball li sar bil-għan li jkun hemm pjan għall-iskartar konsistenti għal ċertu sajd bit-tkarkir tal-qiegħ fl-ilmijiet tal-Lbiċ.
            
            
               3.ELEMENTI ĠURIDIĊI TAL-ATT DELEGAT
            
            
               Sommarju tal-azzjoni proposta
            
            
               L-azzjoni legali ewlenija hija l-adozzjoni ta’ miżuri li jiffaċilitaw l-implimentazzjoni tal-obbligu ta’ ħatt l-art.
            
            
               Ir-Regolament jispeċifika l-ispeċijiet u s-sajd li għalihom għandhom japplikaw miżuri speċifiċi.
            
            
               Bażi ġuridika
            
            
               L-Artikolu 15(6) u l-Artikolu 18(1) u (3) tar-Regolament (UE) Nru 1380/2013.
            
            
               Il-prinċipju tas-sussidjarjetà
            
            
               Il-proposta hija fil-kompetenza esklużiva tal-Unjoni Ewropea.
            
            
               
         
         
            
               Il-prinċipju tal-proporzjonalità
            
            
               Il-proposta hija fil-kamp tal-applikazzjoni tas-setgħat delegati mogħtija lill-Kummissjoni bl-Artikolu 15(6) tar-Regolament (UE) Nru 1380/2013 u ma tmurx lil hinn minn dak li hu meħtieġ biex jintlaħaq l-għan tat-tali dispożizzjoni.
            
            
               Għażla tal-istrument
            
            
               L-istrument propost: Regolament Delegat tal-Kummissjoni.
            
            
               Mezzi oħra ma jkunux xierqa għar-raġuni li ġejja: Il-Kummissjoni ngħatat is-setgħat biex tadotta pjan għall-iskartar permezz ta’ atti delegati. L-Istati Membri li għandhom interess dirett ta’ ġestjoni  ippreżentaw ir-rakkomandazzjoni konġunta tagħhom. Il-miżuri pprovduti fir-rakkomandazzjonijiet konġunti u inklużi f’din il-proposta huma bbażati fuq l-aqwa parir xjentifiku disponibbli u jissodisfaw ir-rekwiżiti kollha rilevanti stabbiliti fl-Artikolu 18(5) tar-Regolament (UE) Nru 1380/2013.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 28.6.2018
            
            
               li jemenda r-Regolament Delegat tal-Kummissjoni (UE) Nru 2016/2374 jistabbilixxi pjan għall-iskartar għal ċertu sajd bit-tkarkir tal-qiegħ fl-ilmijiet tal-Lbiċ
            
            
               IL-KUMMISSJONI EWROPEA
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 1380/2013 tal-Parlament Ewropew u tal-Kunsill tal-11 ta’ Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE
                  1
               , u b’mod partikolari l-Artikoli 15(6) u 18(1) u (3) tiegħu,
            
            
               Billi:
            
            
               (1)Ir-Regolament (UE) Nru 1380/2013 għandu l-għan li jelimina b’mod progressiv l-iskartar fis-sajd kollu tal-Unjoni bl-introduzzjoni tal-obbligu tal-ħatt l-art għall-qabdiet ta’ speċijiet li huma soġġetti għal-limiti fuq il-qbid.
            
            
               (2)Sabiex jiġi implimentat l-obbligu tal-ħatt l-art, l-Artikolu 15(6) tar-Regolament (UE) Nru 1380/2013 jagħti s-setgħa lill-Kummissjoni biex tadotta pjanijiet għall-iskartar permezz ta’ atti delegati abbażi ta’ rakkomandazzjonijiet konġunti żviluppati mill-Istati Membri b’konsultazzjoni mal-Kunsilli Konsultattivi rilevanti.
            
            
               (3)Ir-Regolament  Delegat tal-Kummissjoni (UE) 2016/2374
                  2
               stabbilixxa pjan għall-iskartar tal-ħut għal ċertu sajd bit-tkarkir tal-qiegħ fl-Ilmijiet tal-Lbiċ wara rakkomandazzjoni konġunta ppreżentata mill-Belġju, Franza, in-Netherlands, il-Portugall u Spanja (Il-Grupp tal-Istati Membri tal-Ilmijiet tal-Lbiċ) fl-2016.
            
            
               (4)Fit-2 ta’ Ġunju 2017, il-Belġju, Franza, in-Netherlands, il-Portugall u Spanja ppreżentaw rakkomandazzjoni konġunta ġdida li ssuġġeriet għadd ta’ emendi għall-pjan tal-iskartar. Abbażi ta’ dan, il-Kummissjoni adottat ir-Regolament (UE) 2018/44 li jemenda r-Regolament (UE) 2016/2374
                  3
               . 
            
            
               (5)Fis-26 ta’ Ottubru 2017, il-Grupp tal-Istati Membri tal-Ilmijiet tal-Lbiċ  kkomunika lill-Kummissjoni l-eżistenza ta’ żball testwali fl-Anness tar-Regolament Delegat (UE) 2018/44 f’dak li għandu x’jaqsam mad-deskrizzjoni tas-sajd tal-merluzz soġġett għall-obbligu tal-ħatt l-art. Skont il-verżjoni attwali ta’ dak l-Anness, is-sajd tal-merluzz imwettaq fid-diviżjonijiet VIIIc u IXa tal-ICES (il-Kunsill Internazzjonali għall-Esplorazzjoni tal-Baħar) bix-xbieki tat-tkarkir tal-qiegħ u t-tartaruni huma soġġetti għall-obbligu tal-ħatt l-art jekk it-total tal-ħatt l-art tal-merluzz fil-perjodu 2014/2015 jaqbeż il-5 % ta’ dawk l-ispeċijiet kollha li jinħattu l-art u aktar minn 5 tunnellati metriċi. Madankollu din il-kundizzjoni ma għadhiex applikabbli.
            
            
               (6)Għalhekk hemm bżonn li jiġi korrett ir-Regolament Delegat (UE) 2016/2374 kif emendat permezz tar-Regolament Delegat (UE) 2018/44.
            
            
               (7)Peress li l-iżball testwali ġie introdott fl-Anness tar-Regolament Delegat (UE) 2016/2374 permezz tar-Regolament Delegat (UE) 2018/44, u sabiex jiġi evitat kwalunkwe nuqqas ta’ kontinwità u ta’ inċertezza legali fl-applikazzjoni tal-obbligu tal-ħatt l-art, jenħtieġ li dan ir-Regolament jidħol fis-seħħ fil-jum tal-pubblikazzjoni tiegħu u jenħtieġ li japplika b’mod retroattiv mill-jum wara dak tal-applikazzjoni tar-Regolament Delegat (UE) 2018/44,
            
            
               ADOTTAT DAN IR-REGOLAMENT:
            
         
         
            
               Artikolu 1
            
            
               Fir-raba’ kolonna tat-tabella “3. Sajd tal-merluzz (Merluccius merluccius)” tal-Anness tar-Regolament Delegat (UE) 2016/2374 il-kliem:
            
            
               “Bastimenti li jissodisfaw il-kriterji kumulattivi li ġejjin:
            
            
               (1)1. Jużaw malja tax-xbieki ta' 70 mm jew akbar
            
            
               (2)2. Il-ħatt l-art totali tal-merluzz fil-perjodu 2014/2015 (1) jikkonsisti minn:  aktar minn 5 % ta' dawk l-ispeċijiet kollha li jinħattu l-art u aktar minn 5 tunnellati metriċi.”
            
            
               tiġi sostitwita b’li ġej:
            
            
               Jużaw malja tax-xbieki ta' 70 mm jew akbar”.
            
            
               Artikolu 2
            
            
               Dan ir-Regolament għandu jidħol fis-seħħ l-għada tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Għandu japplika mill-1 ta’ Jannar 2018.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
            
               Magħmul fi Brussell, 28.6.2018
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        ĠU L 354, 28.01.2013, p. 22. 
               
               
                  
                     (2)
                  
                        Ir-Regolament Delegat tal-Kummissjoni (UE) 2016/2374 tat-12 ta' Ottubru 2016 li jistabbilixxi pjan għall-iskartar tal-ħut għal ċertu sajd bit-tkarkir tal-qiegħ fl-ilmijiet tal-Lbiċ (ĠU L 352, 23.12.2016, p. 33).
               
               
                  
                     (3)
                  
                        Ir-Regolament Delegat tal-Kummissjoni (UE) 2018/44 tal-20 ta' Ottubru 2017 li jemenda r-Regolament Delegat tal-Kummissjoni (UE) 2016/2374 li jistabbilixxi pjan għall-iskartar għal ċertu sajd bit-tkarkir tal-qiegħ fl-ilmijiet tal-Lbiċ (ĠU L 7, 12.01.2018, p. 1).